Document ID: 32007L0008

DIRECTIVA 2007/8/CE A COMISIEI
din 20 februarie 2007
de modificare a anexelor la Directivele 76/895/CEE, 86/362/CEE şi 90/642/CEE ale Consiliului privind conţinuturile maxime de reziduuri de fosfamidon şi mevinfos
(Text cu relevanţă pentru SEE)
COMISIA COMUNITĂŢILOR EUROPENE,
având în vedere Tratatul de instituire a Comunităţii Europene,
având în vedere Directiva 76/895/CEE a Consiliului din 23 noiembrie 1976 privind stabilirea conţinutului maxim de reziduuri de pesticide din şi de pe fructe şi legume (1), în special articolul 5,
având în vedere Directiva 86/362/CEE a Consiliului din 24 iulie 1986 de stabilire a conţinuturilor maxime de reziduuri de pesticide din şi de pe cereale (2), în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conţinuturilor maxime de reziduuri de pesticide din şi de pe anumite produse de natură vegetală, inclusiv fructe şi legume (3), în special articolul 7,
întrucât:
(1)
În cazul cerealelor şi al anumitor produse de origine vegetală, inclusiv al fructelor şi al legumelor, conţinuturile de reziduuri reflectă utilizarea unor cantităţi minime de pesticide pentru a se asigura o protecţie efectivă a plantelor, aplicate astfel încât cantitatea de reziduuri să fie cât mai redusă cu putinţă şi acceptabilă din punct de vedere toxicologic, având în vedere, în special, protecţia mediului şi doza zilnică estimată a consumatorilor. În cazul produselor alimentare de origine animală, conţinuturile de reziduuri reflectă consumul de către animale al cerealelor şi al produselor de origine vegetală tratate cu pesticide şi, dacă este relevant, consecinţele directe ale utilizării unor medicamente veterinare. Limitele maxime de reziduuri (LMR) stabilite de Comunitate reprezintă limita superioară a cantităţii unor astfel de reziduuri presupuse a se găsi în mărfuri atunci când practicile agricole bune au fost respectate.
(2)
LMR de pesticide sunt analizate în mod constant şi modificate pentru a lua în considerare informaţiile şi datele noi. LMR sunt stabilite la limita inferioară a determinării analitice atunci când utilizările autorizate ale produselor de uz fitosanitar nu conduc la conţinuturi de reziduuri de pesticide detectabile din sau de pe produsele alimentare, sau atunci când nu există utilizări autorizate, sau atunci când utilizările care au fost autorizate de către statele membre nu au fost susţinute cu datele necesare, sau atunci când utilizările în ţări terţe, care conduc la prezenţa reziduurilor în sau pe produsele alimentare care pot fi puse în circulaţie pe piaţa comunitară, nu au fost susţinute cu datele necesare.
(3)
Comisia a fost informată că LMR curente de fosfamidon şi mevinfos trebuie să fie reexaminate în sensul disponibilităţii de noi informaţii asupra nivelului toxicologic şi a dozei acceptabile pentru consumator. Comisia a solicitat raportorului relevant al statelor membre să facă propuneri pentru revizuirea LMR stabilite de Comunitate. Astfel de propuneri au fost înaintate Comisiei.
(4)
Expunerea consumatorilor pe termen scurt şi pe toată durata vieţii lor la produsele alimentare tratate cu pesticidele menţionate în prezenta directivă a fost reevaluată în conformitate cu procedurile şi practicile comunitare, luându-se în considerare orientările publicate de către Organizaţia Mondială a Sănătăţii (4). Pe baza acestora, este adecvată stabilirea unor noi LMR, care asigură faptul că nu există expunere a consumatorilor la un conţinut inacceptabil de reziduuri de pesticide.
(5)
După caz, expunerea acută a consumatorilor la acele pesticide prin intermediul produselor alimentare care pot avea un conţinut de reziduuri a fost evaluată în conformitate cu procedurile şi practicile comunitare, luându-se în considerare directivele publicate de către Organizaţia Mondială a Sănătăţii. S-a constatat că prezenţa reziduurilor de pesticide la sau sub noile LMR nu produce efecte toxice acute.
(6)
Prin intermediul Organizaţiei Mondiale a Comerţului, partenerii comerciali ai Comunităţii Europene au fost consultaţi cu privire la noile LMR, iar observaţiile lor cu privire la aceste limite au fost luate în considerare.
(7)
Anexele la Directivele 76/895/CEE, 86/362/CEE şi 90/642/CEE se modifică corespunzător.
(8)
Măsurile prevăzute de prezenta directivă sunt în conformitate cu avizul Comitetului permanent pentru lanţul alimentar şi sănătatea animală,
ADOPTĂ PREZENTA DIRECTIVĂ:
Articolul 1
În anexa II la Directiva 76/895/CEE, înregistrările cu privire la fosfamidon şi mevinfos sunt eliminate.
Articolul 2
Directiva 86/362/CEE se modifică după cum urmează, în conformitate cu anexa I la prezenta directivă.
Articolul 3
Directiva 90/642/CEE se modifică în conformitate cu anexa II la prezenta directivă.
Articolul 4
(1) Statele membre adoptă şi publică până la 1 septembrie 2007 cel târziu actele cu putere de lege şi actele administrative necesare pentru a se conforma prezentei directive. Statele membre comunică de îndată Comisiei textele acelor dispoziţii, precum şi un tabel de corespondenţă între acele dispoziţii şi prezenta directivă.
Statele membre aplică aceste dispoziţii începând cu 2 septembrie 2007.
Atunci când statele membre adoptă aceste dispoziţii, ele conţin o trimitere la prezenta directivă sau sunt însoţite de o asemenea trimitere la data publicării lor oficiale. Statele membre determină modalitatea în care se va face această trimitere.
(2) Comisiei îi sunt comunicate de către statele membre textele principalelor dispoziţii de drept intern, pe care le adoptă în domeniul reglementat de prezenta directivă.
Articolul 5
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 6
Prezenta directivă se adresează statelor membre.
Adoptată la Bruxelles, 20 februarie 2007.

Labels: 17
20
0
3
6